Kienu diversi dawk il-persuni li fl-aħħar jiem, ġenwinament, esprimew id-dispjaċir tagħhom għall-vot kontra n-nomina ta' Leo Brincat għall-Qorti tal-Awdituri tal-Unjoni Ewropea. U bir-raġun. Nassumi ftit kienu dawk li stennew lill-Partit Nazzjonalista u lir-rappreżentanti tiegħu fil-Parlament Ewropew li ma jappoġġjawx in-nomina tal-Malti. Dan għax, sa qabel dak li seħħ nhar it-Tlieta, id-deputati Maltin dejjem ikkoperaw man-nomini Maltin – irrelevanti mill-fehma politika tagħhom, inkluż fil-konfront ta' Josef Bonnici, Louis Galea, John Dalli u Tonio Borg. Id-deputati Laburisti kienu ta' spalla għal dawn in-nominati. Fi kwistjonijiet bħal dawn qatt ma ħarisna lejn l-uċuħ miżbugħa ħomor jew blu, iżda qisna l-interess ta' pajjiżna. Dak li seħħ fil-plenarja ma kienx ġust ma' Leo Brincat għax fl-ebda mument ma kien hemm dubju mill-integrità, il-kompetenza u l-ħiliet tiegħu. L-azzjoni tal-PN kompliet tistona għax ġiet ftit jiem biss wara li kien approvat mill-Kummissjoni tal-Kontroll Baġitarju tal-Parlament. Sa nagħmilha ċara: naqbel ma' kumment li għadda MEP Ġermaniż ma' ġurnal lokali meta qal li l-MEPs tal-PN m'għandhomx influwenza biżżejjed biex ibiddlu l-opinjoni ta' ħafna MEPs. Għandu raġun. Qatt m'għaddieli minn moħħi li huma daqstant influwenti. Nippretendi iżda li għandhom xi tip ta' vuċi fil-grupp politiku tagħhom, jiġifieri l-Partit Popolari Ewropew, u allura, iva, ippretendejt li jkollhom id-diċenza li jippruvaw jikkonvinċu lil sħabhom biex jivvutaw għall- kandidat Malti. Imma, minflok, għamlu bil-kontra. Il-grupp li għalih jappertienu l-MEPs Nazzjonalisti huwa l-akbar wieħed; għandu 215-il membru. Altru li kienu jagħmlu differenza kieku riedu; iżda ma ridux u deher bl-aktar mod ċar. Minflok, il-Partit Nazzjonalista, b'Simon Busuttil fuq quddiem nett, ipprefera li jikkuntenta lill-hardcore tiegħu biex jaqla' ċ-ċapċip fil-festi tal-Indipendenza. Ra biss sa mnieħru. Il-ħsara ma saritx lill-kandidat; il-ħsara għamluha lil Malta u lill-poplu tagħna. Dik il-ħsara ma tmurx malajr. Il-Partit Nazzjonalista għandu karta politika li qed jilgħab u se jibqa' jilgħab. Sakemm jagħmel dan f'pajjizna ma jimpurtax, iżda li tagħmel minn kollox biex tħammeġ isem pajjiżna barra minn xtutna mhux aċċettabbli fl-ebda ħin. Lejn sfera teknloġika iżjed inklussiva Fid-dinja tal-lum, l-inugwaljanzi fl-aċċess għat-Teknoloġiji tal-Informazzjoni u l-Komunikazzjoni (ICT) huma tkomplija tal-inguwaljanzi ekonomiċi u soċjali. Għaldaqstant, jeħtieġ li nkomplu nimpenjaw ruħna biex iżjed persuni jkunu inklużi fil-fora diġitali, sew fuq livell Ewropew imma b'mod partikolari f'pajjiżna. Fi żjara li għamilt fil-binja tal-Awtorità ta' Malta dwar il-Komunikazzjoni sħaqt li hemm bżonn li naraw aktar nisa u tfajliet involuti fil-qasam tal-ICT, partikolarment f'oqsma innovattivi u li qed jiżviluppaw bħalma hu l-coding. L-isfera msemmija hija l-preżent u l-futur u ma jistax ikollna setturi fis-soċjetà li jibqgħu 'l barra minnha. Għalhekk li l-inklużjoni diġitali għandha tieħu approċċ globali u tiggarantixxi l-emanċipazzjoni diġitali ta' kull wieħed u waħda minnha, tkun xi tkun il-pożizzjoni tal-individwu fis-soċjetà. Dan jgħodd għat-tfal iżda anke għall-adulti li ħafna drabi jsibuha aktar diffiċli. Il-qasma diġitali – id-differenza bejn dawk li jużaw l-internet u dawk li ma jużawhx – hija sinifikanti. F'Malta, aktar minn 18% għad m'għandhomx aċċess għall-internet. Aktar minn 64% tal-individwi ta' bejn 65 u 74 sena mhumiex jużaw l-internet, għaldaqstant ma jistgħux jaċċessaw is-servizzi offruti tal-e-Government. Għalhekk jeħtieġ li l-UE u l-Istati Membri għandhom jiggarantixxu l-aċċessibbiltà diġitali permezz ta' taħriġ kontinwu fil-kompetenzi diġitali. Maċ-Chairman tal-MCA, Dr Edward Woods, sħaqt li jkun hawn aktar inizjattivi li jistgħu jgħinu jsaħħu l-inklużjoni diġitali għall-anzjani u l-persuni b'diżabbiltà biex permezz tal-ICT tiġi żgurata l-parteċipazzjoni tagħhom fis-soċjetà fuq bażi li ma tinħoloqx diskriminazzjoni, bil-garanzija ta' aċċessibbiltà u faċilità tal-użu.